Motor tref Pta-brandweerman ná kragboks ontplofDie elektrisiteitboks wat ontplof het. Foto: Verskaf ŉ Brandweerman van die Tshwane-nooddienste is Dinsdagmiddag ernstig beseer toe ŉ motor hom in Pretoria se Moot-omgewing getref het nadat ŉ elektrisiteitboks langs die pad ontplof het. Elise Venter, ŉ inwoner, het aan Maroela Media gesê die gebied se kragtoevoer is omstreeks 12:00 afgeskakel en dat mense aan die elektrisiteitboks naby haar huis in Steadlaan naby Soutpansbergweg in Queenswood begin werk het. “Die werkers is later hier weg. Daar het egter olie uit die boks gespuit en kort daarna, omstreeks 15:45 was daar ŉ ligte ontploffing. Gelukkig het niemand toe seer gekry nie, want daar is baie skoolkinders wat daar verbyloop,” het Venter gesê. Venter het gesê die gras om die boks het aan die brand geslaan en ŉ ander inwoner het die brandweer ontbied. “Die brandweer het opgedaag en was besig om die brand te bestry toe daar ŉ tweede ontploffing plaasgevind het. Die brandweerman het agteruit gestruikel en voor ŉ motor ingeloop wat hom getref het.” Johan Pieterse, woordvoerder van Tshwane-nooddienste, het die voorval aan Maroela Media bevestig. Hy het gesê die brandweerman het ernstige beserings opgedoen, maar is in ŉ stabiele toestand na die Muelmed-hospitaal geneem vir behandeling. Die brand was teen 17:00 onder beheer.